Марко Ганчев
Балада за големия тромав мечок

chitanka.info

На първото братче отнейде му взеха

един мечок, който въздишаше: „Е-е-ха!“.

Детето със обич дълбока и сляпа

държеше се вечно за мечата лапа.

Заспиваше вечер детето в кревата,

прегърнало нежно мечока от вата.

Мечокът доволен въздишаше: „О-о-оха!“.

Но бързо измина се тази епоха.

Забрави момчето мечока от вата.

Заспиваше с други кроежи в главата.

Добре, че във къщи наскоро, добре, че

нов брат появи се при старото мече.

И той улови се за мечата лапа

постарому с обич дълбока и сляпа.

Заспиваше новото братче в кревата,

прегърнало нежно мечока от вата.

Мечокът доволен въздишаше: „О-оха!“.

Но бързо се мина и тая епоха.

И тоя заряза мечока от вата,

заспивайки с други кроежи в главата.

Мечокът разсеян из къщи се клати,

напомняйки доста вървежа на тати.

Улисва се в работа, дири утеха

и сам си въздиша понякога: „Е-е-ха!“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.